風雨中望峽口諸山奇甚戲作短歌
作者：陸游
朝代：宋

paragraphs: 白鹽赤甲天下雄，拔地突兀摩蒼穹。
凜然猛士舞長劍，空有豪健無雍容。
不令氣象少渟滀，常恨天地無全功。
今朝忽悟始嘆息，妙處元在烟雨中。
太陰殺氣横慘澹，元化變態含空濛。
正如奇材遇事見，平日乃與常人同。
安得朱樓高百尺，看此疾雨吹横風。